SKRIFTLIG FORESPØRGSEL P-2325/00

af Freddy Blak (PSE) til Kommissionen

(30. juni 2000)

Om: Det Europæiske Indvandrerforum

Det forlyder, at Generaldirektoratet for Retlige og Indre Anliggender overtog forvaltningen af fællesskabstilskud til Det Europæiske Indvandrerforum fra Generaldirektoratet for Beskæftigelse og Sociale Anliggender pr. 1. januar 2000. I 2000-budgettet er der afsat 800 000 under budgetpost A-3040 til denne organisations driftsudgifter og arbejdsprogram.

I min egenskab af næstformand for Budgetkontroludvalget har jeg modtaget en kopi af et åbent brev af 8. marts 2000, der er underskrevet af en række relevante interesseorganisationer, herunder ATMF (Association des Travailleurs Marocains en France), FTCR (Fédération des Tunisiens pour une Citoyenneté des deux Rives), ATIME (Association des Travailleurs de Turquie), AJM (Asociacion de Trabajadores y Immigrantes Marroquies de España), ELELE (Maison des Travailleurs de Turquie) og CFAIT (Conseil des Associations Françaises de Turquie), og som indeholder anklager om fejl og forsømmelser. Jeg er bekendt med, at Kommissionen også har modtaget en kopi af dette brev efter den årlige generalforsamling, som fandt sted den 16.-17. december 1999.

Gennem pålidelige kilder i Danmark har jeg desuden hørt, at anklagerne i det åbne brev ikke er et enkeltstående fænomen tilsyneladende er budgetmidler blevet omdirigeret for at finansiere en valgkampagne i Marokko og for at dække private udgifter.

Er der realiteter bag disse påstande?

Hvilke foranstaltninger har Kommissionen i givet fald truffet for at tilbagesøge disse midler?

Hvordan agter Kommissionen at sikre, at denne organisation og andre organisationer, som modtager finansiering via fællesskabstilskud under Afsnit A-3, lever op til deres målsætninger?

Svar afgivet på Kommissionens vegne af António Vitorino

(24. juli 2000)

Det ærede medlem har ret i, at Generaldirektoratet for Retlige og Indre Anliggender overtog forvaltningen af opgaverne knyttet til Det Europæiske Indvandrerforum pr. 1. januar 2000. Det er generaldirektøren, der har det direkte ansvar for forvaltningen.

Også Kommissionen modtog det åbne brev af 8. marts 2000, og den har efterfølgende modtaget et detaljeret skriftligt svar fra Indvandrerforummets eksekutivkomité omhandlende hvert enkelt punkt.

Kommissionen vil foretage en tilbundsgående kontrol af Indvandrerforummets aktiviteter og regnskaber i den nærmeste fremtid og vil på det tidspunkt undersøge de påstande om misbrug af midler, som det ærede medlem har henledt dens opmærksomhed på. Den vil derefter tage stilling til, om der er behov for at skride ind. Bliver der afsløret uregelmæssigheder, vil Kommissionen tage alle de fornødne skridt til at rette op på situationen og desuden underrette Det Europæiske Kontor for Bekæmpelse af Svig (OLAF).

Med hensyn til Kommissionens rolle i forbindelse med sikringen af, at de tildelte midler benyttes effektivt, har Indvandrerforummet en kontraktlig forpligtelse til at aflægge beretning til Kommissionen om sine aktiviteter, og det gør det regelmæssigt. Denne kontraktlige forpligtelse indebærer også, at det årligt skal aflægge regnskaber, som derpå gennemgås af Kommissionen. En tjenestemand fra Kommissionen deltager desuden som observatør i møderne i Indvandrerforummets eksekutivkomité og bestyrelse.